Výskumníci Univerzity v Aberdeene sa opýtali študentov na kvalitu ich vzťahu a taktiež na ich televízne zvyky. Zistili, že čím viac času spolu partneri trávili seriálovými či filmovými maratónmi, tým viac k sebe cítili väčšie puto.
Tento efekt bol o to silnejší, ak partneri nemali príliš veľa spoločných kamarátov, ktorí väčšinou páry zbližujú. Postavy v seriáloch, ktoré im robia mnoho večerov spoločnosť, tak pre tieto páry slúžia ako náhrade sociálnych kontaktov z reálneho života. "Spoločne zdieľané médiá môžu zvýrazniť vzájomnú závislosť a umožňujú ľuďom kompenzovať nedostatok zdieľaných sociálnych interakcií v reálnom svete," píše sa v štúdii.
Výsledky tejto štúdie tak nahrávajú prieskumu, ktorý bol uverejnený v lete agentúrou Propeller Insight and Xfinity. Až 75 % mileniálov verí, že televízia posilňuje ich partnerský vzťah.
Ak sa teda chystáte začať odznova pozerať váš obľúbený seriál, nemusíte mať výčitky svedomia - len si k pozeraniu prizvite aj svojho partnera. Urobíte tak investíciu do vášho vzťahu a možno aj spoločnej budúcnosti.
Autor: Noizz.sk/kk